Kære Elgiganten,

Lad mig indledningsvis sige, at jeg normalt ikke har oplevet udfordringer når vi har handlet hos jer – men, det skal jeg da love for at I nu har fået lavet om på i forbindelse med min seneste købsoplevelse.

For et overbliks skyld, skitserer jeg lige oplevelsen i punktform.
03/09 2017 – Jeg bestiller en Y900-34 på jeres hjemmeside
03/09 2017 – Jeg modtager kvittering på købet
06/09 2017 – Jeg modtager bekræftelse på købet med tracking nummer
07/09 2017 – I trækker betaling på min konto
07/09 2017 – Jeg tjekker flere gange tracking hos Bring, men ikke noget resultat
08/09 2017 – Jeg tjekker igen flere gange tracking, stadig ikke nogen opdatering
09/09 2017 – Jeg er i kontakt med jer på jeres chat, og får oplyst at I forventer trackingen opdateres sent om aftenen, eller senest dagen efter.
10/09 2017 – Jeg tjekker igen flere gange, men der er stadig ikke nogen opdatering af min forsendelse.
11/09 2017 – Nå, nu må der være nyt, men nej – der er stadig ingen info om min ordre.
Derfor kontakter jeg jer på telefon og får en sang fra de varme lande om at I ikke lige kan svare på hvor min computer er henne, og oplyser samtidig at jeg må vente i yderligere 2 dage (altså til onsdag) før jeg må spørge til min ordre igen.
Naturligvis er min undren stor, da jeg nu har ventet i 5 dage på en status – og derfor giver jeg udtryk for min utilfredshed. Jeres medarbejder siger at det er jeres normale procedure, og da jeg spørger hvad der så sker hvis der stadig ikke er nyt 2 dage senere, får jeg oplyst at så tager I den derfra.
Jeg har allerede her lidt på fornemmelsen at I godt er klar over der er et problem med min ordre – men fornemmer på samtalen at medarbejderen slet ikke lytter til mine input.
Jeg gør flere gange opmærksom på, at jeg finder det utilfredsstillende, at I rent faktisk har trukket betalingen på min konto, vel vidende at I ikke har afsendt min pakke. Igen får jeg blot en sang fra de varme lande om at jeres medarbejder forstår min utilfredshed, men at han ikke kan gøre mere.
Da jeg spørger om at komme til at tale med en overordnet, bliver dette afvist med begrundelsen om at I ikke kan gøre mere end I har gjort (dette bekræfter blot min spirende bekymring om at denne sag bliver langtrukken)
12/09 2017 – Jeg holder fortsat øje med trackingen løbende over dagen, men der sker naturligvis ikke mere i sagen.
13/09 2017 – Stadig intet nyt via trackingen, så jeg vælger at kontakte jer pr. telefon igen.
Jeres medarbejder lytter til mine oplevelser, og beder mig vente et øjeblik mens han undersøger sagen.
Kort efter vender han tilbage, og oplyser at I rent faktisk ikke kan levere den bestilte computer – dette selvom I rent faktisk har trukket betalingen på min konto.
Medarbejderen oplyser dernæst at jeg skulle have fået tilbudt en alternativ computer som erstatning, hvilket jeg jo desværre må oplyse jeg ikke har fået – dette selvom jeg allerede om mandagen spurgte ind til om I havde en alternativ løsning. Men trods alt positivt at I nu vil være behjælpelig med en alternativ løsning (JA ja, det troede jeg så lige)
Jeg får så tilbudt en markant dårligere computer – til en pris på kr. 12.998,- - uagtet at den computer jeg har bestilt koster kr. 16.999,-
Medarbejderen oplyser så at han ikke ved noget om specifikationer, men at han har fået oplyst det er den computer I kan tilbyde.
Jeg gør opmærksom på at dette ikke er tilfredsstillende, og at jeg som minimum forventer at få tilbudt en computer med tilsvarende specifikationer og bestemt ikke en der er dårligere, og til en lavere pris end den jeg rent faktisk har købt.
Medarbejderen vil så undersøge mulighederne for en anden løsning, og vender kort efter tilbage med et nyt ”godt tilbud” – igen en computer med dårligere specifikationer (dårligere grafikkort, var det første der lyste mig i øjnene) men prisen var så lidt højere end det første alternative tilbud, men stadig en billigere computer end den jeg har købt.
Jeg beder derfor medarbejderen undersøge om ikke jeg kan købe den computer jeg har købt, som I så rent faktisk reklamerer med på hjemmesiden igen – nu blot til en højere pris. Vel vidende at der er kommet lidt bedre specifikationer på den I nu tilbyder, er jeg klar over at der måske kan blive tale om en merpris, hvilket jeg også kunne have forståelse for.
Medarbejderen oplyser så at hvis ikke jeg er tilfreds med jeres tilbud om en alternativ computer, så vil han ophæve købet og jeg må stå konstatere at I åbenbart ikke har tænkt jer at vedgå jer problemet.
Jeg får så oplyst at jeg vil modtage en kvittering på ophævelsen af købet og at der vil gå 3-5 dage før pengene står på min konto…!!!
STOP – det er på ingen måde acceptabelt, at I uretmæssigt har hævet betaling på min konto, for en vare I rent faktisk ikke har på lager, og nu forsøger I at få mig til at acceptere at der kan gå 3-5 dage før jeg får mine penge retur.
Jeg måtte derfor gøre medarbejderen opmærksom på at jeg forventede pengene ville blive straks overført til min konto enten med valør d. 13/09 2017 eller senest d. 14/09 2017
På baggrund af mine oplevelser har jeg valgt at sende jer en mail på den mailadresse jeg i går fik oplyst på jeres kundechat og jeg har naturligvis tænkt mig at forfølge denne sag yderligere, da jeg på ingen måde kan eller vil acceptere at I har trukket betalingen på min konto og at jeg åbenbart ikke kan få pengene retur omgående.
Det er på den baggrund at jeg vælger at dele mine oplevelser her på Trustpilot og inden I vælger at smide jeres standardsvar at I er glade for at jeg har taget mig tid til at anmelde købet, så vil jeg bede jer gå lidt mere konstruktivt og ydmygt til min klage.
Jeg har altid lært at man skal have tiltro til at ting kan forbedres – og min konklusion må være at I har meget at kunne forbedre (ikke mindst set i lyset af de mange klager der er både her på Trustpilot og på jeres Facebook profil)
God opdragelse siger også at jeg bør lade tvivlen komme jer til gode – men inderst inde har jeg nok en fornemmelse af at I er totalt ligeglade med jeres kunder, og derfor er min tid med at skrive dette indlæg nok spildt – men i så fald har jeg da gjort det muligt for andre kunder at overveje om de tør stole på Elgiganten som en leverandør.
Og lad mig bare tilføje at min konto stadig ikke har set skyggen af de penge I skylder mig, selvom I uretmæssigt har rådet over pengene i en uge.
Er jeg utilfreds… døm selv – men indtil videre kan jeg konstatere at jeg er glad for at der findes andre alternativer hvor jeg fremadrettet kan foretage mine elektronik indkøb.
Suk…

OPDATERING:

Jeg fik så en lidt modificeret udgave af jeres standardsvar - så det er rart at I trods alt har taget jer tid til at læse min besked, uagtet at den blev en anelse lang.

Det skal tilføjes at mine penge er landet på kontoen i dag - så det økonomiske er der nu styr på.

Og lad mig bare tilføje at det ikke er beløbets størrelse, der gør at jeg opponerer mod 3-5 dage - der er rent principielt, da I jo i første omgang slet ikke havde ret til at hæve pengene på min konto, da varen rent faktisk ikke kunne sendes.

Jeg vil samtidig tilføje at det er muligt at I mener den alternativt tilbudte computer var bedre på nogle punkter - men samlet set vurderede jeg at den slet ikke stod mål med den computer jeg rent faktisk havde købt.

Men, jeg har også fået svar på min mail, hvor I skriver at I har bedt jeres afdeling "der finder alternativer" kigge på sagen - så må vi jo se om de finder ud af en løsning der er brugbar.

Den computer der modsvarer den bestilte findes som nævnt stadig på jeres hjemmeside - dog til en højere pris, og med lidt bedre specifikationer. Som nævnt kunne I jo blot tilbyde denne til en fornuftig pris - men det er sikkert et spørgsmål om manglende vilje.

Jeg imødeser dog jeres tilbagemelding på min sag via mailkorrespondancen - og vil gerne tilføje at min anmeldelse her, naturligvis bliver opdateret med relevant status når den tid kommer. Ret skal jo være ret - og hvis I erkender jeres fejl, skal jeg gerne dokumentere dette her.